SET ปิดลบ 1 จุด รับแรงกดดันกลุ่มไฟแนนซ์-จับตาเงินเฟ้อสหรัฐคืนนี้
SET ปิดลบ 1 จุด รับแรงกดดันกลุ่มไมโครไฟแนนซ์ แนะจับตางบ “บจ.” และจับตาอัตราเงินเฟ้อของสหรัฐฯ ที่จะประกาศในคืนนี้คาดว่าน่าจะอยู่ในระดับสูง 
10 พ.ย. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยวันนี้อ่อนตัวลง แต่ดัชนีฯก็ยังยืนเหนือระดับ 1,626 จุดได้เป็นวันที่ 4 โดยตลาดฯรับแรงกดดันจากหุ้นกลุ่มไมโครไฟแนนซ์ นำโดย MTC หลังงบฯออกมาต่ำกว่าตลาดคาดไว้ ทำให้ถูกปรับลดราคาเป้าหมายและกำไรปีนี้ลง ทำให้หุ้น TIDLOR และ SAWAD โดนหางเลขราคาลงตามไปด้วย โดยมองว่าจะได้รับผลกระทบจากส่วนต่างดอกเบี้ยสุทธิแคบกว่าที่ประเมิน สะท้อนการแข่งขันรุนแรง และอาจส่งผลไปถึงไตรมาส 4/2564 ด้วย
ส่วนหุ้น DELTA วันนี้ฟื้นตัวขึ้นได้บ้างหลังเจอแรงขายจากความวิตกจะถูกถอดออกจาก SET50/SET100 ตามเกณฑ์ใหม่ของตลาดหลักทรัพย์แห่งประเทศไทย (ตลท.) และหุ้น GULF ก็ได้รับแรงกดดันไปด้วยหากใช้เกณฑ์ใหม่ใช้ในการคัดหุ้นเข้า SET50/SET100 ซึ่งมองว่าหุ้น GULF ก็มีโอกาสที่จะหลุดด้วย
สำหรับสัปดาห์นี้แนะติดตามการทยอยประกาศผลประกอบการของบริษัทจดทะเบียนหลายบริษัท และจับตาอัตราเงินเฟ้อของสหรัฐฯที่จะประกาศในวันนี้คาดว่าน่าจะอยู่ในระดับสูง
อย่างไรก็ดีตลาดหุ้นไทยยัง Laggard เมื่อเทียบกับตลาดอื่น ทำให้น่าจะเริ่มกลับมาได้หลังจากยอดฉีดวัคซีนต้านโควิดสูงขึ้นมาก และยังจะมีการจัดซื้อยารักษาโควิดเพิ่มเข้ามาอีก สร้างความมั่นใจให้กับการท่องเที่ยวมากขึ้น โดยเศรษฐกิจไทยพึ่งพารายได้จากการท่องเที่ยวค่อนข้างมาก อีกทั้งเชื่อว่าภาครัฐจะมีมาตรการกระตุ้นเศรษฐกิจเพิ่มเติมอีก
ด้านตลาดหุ้นในภูมิภาคเอเชีย และตลาดยุโรปเทรดบ่ายนี้ ต่างก็เคลื่อนไหวทั้งในแดนบวก-ลบสลับกัน หลังจากสะท้อนงบฯของบริษัทในแต่ละตลาดกันไปแล้ว และอยู่ในช่วงรอปัจจัยกระตุ้นใหม่เข้ามาด้วย
ขณะที่แนวโน้มการลงทุนในวันพรุ่งนี้ (11 พ.ย.2564) นายพิชัย กล่าวว่า ตลาดฯคงจะแกว่งตัวในกรอบแนวรับ 1,626 จุด ส่วนแนวต้าน 1,635 – 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KCE มูลค่าการซื้อขาย 2,967.52 ล้านบาท ปิดที่ 90.50 บาท เพิ่มขึ้น 3.75 บาท
MTC มูลค่าการซื้อขาย 1,833.37 ล้านบาท ปิดที่ 61.00 บาท ลดลง 2.25 บาท
DELTA มูลค่าการซื้อขาย 1,612.94 ล้านบาท ปิดที่ 387.00 บาท เพิ่มขึ้น 5.00 บาท
KBANK มูลค่าการซื้อขาย 1,604.06 ล้านบาท ปิดที่ 148.00 บาท ลดลง 0.50 บาท
PTT มูลค่าการซื้อขาย 1,560.13 ล้านบาท ปิดที่ 38.50 บาท เพิ่มขึ้น 0.25 บาท
 
 
 